Polisie ondersoek kind se "rot-dood" - Maroela Media
'n Saak van moord word deur die Gautengse polisie ondersoek nadat die verminkte liggaam van 'n sewe maande oue babaseuntjie Sondag in 'n Diepsloot aangetref is.
"Die polisie het aanvanklik 'n geregtelike doodsondersoek gelas, maar ondersoek nou 'n saak van moord," het kapt. Tsekiso Mofokeng, 'n polisiewoordvoerder, Maandag gesê.
Maroela Media het vroeër berig die kind se liggaam is Sondagoggend in 'n plakkershuis gevind.
Volgens Mofokeng het die polisie op die toneel gesien die kind se voet word vermis. "Verdere ondersoek het daarop gedui dat rotte moontlik die kind se voet afgeknaag het," het hy gesê. eNCA het ook berig dat daar verskeie byt- en knaagmerke aan die kind se liggaam was en dat die vel op die kind se gesig ook gevreet is.
Die polisie wag nog vir die uitslag van 'n nadoodse ondersoek om presies te bepaal waaraan die kind dood is.
Volgens Mofokeng is die kind se ma (23) steeds vermis en sy word deur die polisie gesoek. Daar is aanvanklik berig dat die ma die dood by die polisie aangemeld het, maar Mofokeng het dit ontken.
Mofokeng het gesê 'n saak van moord is oopgemaak ná beweringe dat die ma die kind alleen in die huis gelos het.
'n Saak van kinderverwaarlosing is in September teen die ma aanhangig gemaak, wat daartoe gelei het dat haar kinders in die sorg van hul ouma geplaas is. Die ma het Saterdag die babatjie by die ouma gaan haal.